Na temelju članka 30. stavka 7. Zakona o održivom gospodarenju otpadom („Narodne novine“, br. 94/13 i 73/17), članka 4. Uredbe o gospodarenju komunalnim otpadom („Narodne novine“, br. 50/17), članka 14..Statuta Općine Dicmo („Službeni glasnik Općinsko vijeće Općine Dicmo“, br. 7/09, 12/09, 2/13, 3/13, 4/13 i 1/15) na 5. sjednici održanoj 31. siječnja 2018. godine, donijelo je

**O D L U K U**

**o načinu pružanja javne usluge** **prikupljanja miješanog komunalnog otpada i biorazgradivog komunalnog otpada na području Općine Dicmo**

# **OPĆE ODREDBE**

Članak 1.

 Ovom Odlukom se utvrđuje način pružanja javne usluge prikupljanja miješanog komunalnog otpada i biorazgradivog komunalnog otpada te povezane usluge odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada na području općine Dicmo, a posebno:

 1. Kriterij obračuna količine otpada

 2. Standardne veličine i druga bitna svojstva spremnika za sakupljanje otpada

 3. Najmanja učestalost odvoza otpada

 4. Obračunsko razdoblje

5. Područje pružanja javne usluge prikupljanja miješanog biorazgradivog komunalnog otpada

6.1. Popis adresa reciklažnih dvorišta i naselja na području jedinice lokalne samouprave za koje je uspostavljeno reciklažno dvorište

 6.2 Odredbe o načinu provedbe javne usluge i usluge povezane s javnom uslugom

6.3 odredbe o provedbi Ugovora koje se primjenjuju u slučaju nastupanja posebnih okolnosti (elementarna nepogoda, katastrofa i sl.)

6.4 Odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada

 6.5. Odredbe o uvjetima za pojedinačno korištenje javne usluge

 6.6. Odredbe o prihvatljivom dokazu izvršenja javne usluge za pojedinog korisnika usluge

 6.7. Odredbe o cijeni obvezne minimalne javne usluge

6.8. Način određivanja udjela korisnika javne usluge u slučaju kad su korisnici javne usluge kućanstva i koriste zajednički spremnik, a nije postignut sporazum o njihovim udjelima

 6.9. odredbe o ugovornoj kazni.

 6.10. Korisnici za koje Općina Dicmo preuzima obvezu plaćanja javne usluge

 6.11. Način obračuna naknade za gradnju građevina za gospodarenje komunalnim otpadom.

 7.Opći uvjeti ugovora s korisnicima

Članak 2.

 Pojmovi iz ove Odluke imaju slijedeće značenje:

 **Komunalni otpad** je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva.

 **Miješani komunalni otpad** je otpad iz kućanstava i otpad iz trgovina, industrije i iz ustanova koji je po svojstvima i sastavu sličan otpadu iz kućanstava, iz kojeg posebnim postupkom nisu izdvojeni pojedini materijali (kao što je papir, staklo i dr.) te je u Katalogu otpada označen kao 20 03 01.

 **Biorazgradivi komunalni otpad** je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede, šumarstva, a koji u svom sastavu sadrži biološki razgradiv otpad. Biorazgradivi komunalni otpad u okviru javne usluge je *biootpad i otpadni papir i karton*.

 **Reciklabilni komunalni otpad** čine otpadna plastika, otpadni metal i otpadno staklo, a kad je to prikladno i druge vrste otpada koje su namijenjene recikliranju (npr. otpadni tekstil, otpadno drvo i sl.)

 **Krupni (glomazni) komunalni otpad** je predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada. Naputkom o glomaznom otpadu utvrđeni su propisani predmeti koji se smatraju glomaznim otpadom. (Namještaj, kuhinjska oprema, kupaonska oprema, vrtna oprema, podne obloge, stvari za djecu itd.). Glomazni otpad ne uključuje tvari i predmete za koje je posebnim propisom propisano da se smatraju otpadom koji se svrstava u posebnu kategoriju otpada (napuštena vozila, građevinska šuta, otpadne gume, opasni otpad itd.).

 **Problematični otpad** je opasni otpad iz podgrupe 20 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu pri čemu se problematičnim otpadom smatra sve dok se nalazi kod proizvođača tog otpada.

 **Javna usluga** je javna usluga prikupljanja miješanog komunalnog otpada i biorazgradivog komunalnog otpada.

 **Usluga povezana s javnom uslugom** je odvojeno sakupljanje komunalnog otpada putem reciklažnog dvorišta, mobilnog reciklažnog dvorišta, spremnika na javnim površinama i kod korisnika usluge te odvojeno prikupljanje krupnog (glomaznog) komunalnog otpada

 **Mjesto primopredaje** je lokacija spremnika kod korisnika usluge

 **Izjava** je Izjava o načinu korištenja javne usluge  na obrascu koju korisnik usluge ispunjava i dostavlja davatelju usluge

 **Evidencija** o preuzetom komunalnom otpadu je evidencija koju vodi davatelj usluge i sadrži podatke o korisniku usluge, korištenju javne usluge za obračunsko mjesto, korištenju reciklažnog dvorišta i mobilnog reciklažnog dvorišta i korištenju usluge preuzimanja glomaznog otpada

 **Zakon**je Zakon o održivom gospodarenju otpadom.

 **Uredba** je Uredba o održivom gospodarenju otpadom.

Članak 3.

 Prikupljanje miješanog komunalnog otpada i biorazgradivog komunalnog otpada te odvojeno prikupljanje otpadnog papira, metala, stakla, plastike, tekstila, problematičnog otpada i krupnog (glomaznog) otpada (u daljnjem tekstu: **usluga**)obavlja se u okviru sustava sakupljanja komunalnog otpada sukladno propisanim standardima te podrazumijeva prikupljanje tog otpada na određenom području pružanja javne usluge putem spremnika od pojedinih korisnika i prijevoz tog otpada do ovlaštene osobe za obradu odnosno odlaganje.

Članak 4.

 **Davatelj javne usluge** prikupljanja miješanog komunalnog otpada i biorazgradivog komunalnog otpada je trgovačko društvo Čistoća cetinske krajine d.o.o., sa sjedištem u Sinju, Ulica 126.Brigade HV-a 13 OIB: 79243957155, ( u daljnjem tekstu: davatelj usluge).

Davatelj usluge osigurava odvojenu primopredaju miješanog i biorazgradivog komunalnog otpada, reciklabilnog otpada, glomaznog otpada i problematičnog otpada.

Članak 5.

 **Korisnik usluge** na području pružanja Usluge je vlasnik nekretnine, odnosno vlasnik posebnog dijela nekretnine ili korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja javne usluge ugovorom prenio na tog korisnika i o tome obavijestio davatelja usluge. Više korisnika mogu na zahtjev, sukladno međusobnom sporazumu, zajednički nastupati prema davatelju usluge.

1. **NAČIN PRIKUPLJANJA KOMUNALNOG OTPADA**

#  **1.Kriterij obračuna količine otpada**

Članak 6.

 Troškovi obavljanja usluge određuju se razmjerno količini predanog otpada u obračunskom razdoblju, pri čemu je kriterij količine otpada u obračunskom razdoblju volumen spremnika otpada i broj pražnjenja spremnika.

#  **2.Standardne veličine i druga bitna svojstva spremnika za sakupljanje otpada**

##  **2.1. Miješani komunalni otpad**

Članak 7.

Miješani komunalni otpad za kućanstva prikuplja se u standardnim spremnicima i vrećama volumena: 80 litara, 120 litara, 240 litara i 1100 litara. Miješani komunalni otpad za pravne osobe , fizičke osobe-obrtnike te s njima izjednačene osobe s prikuplja se u standardnim spremnicima i vrećama volumena: 80 litara, 120 litara, 240 litara, 1100 litara, 5000 litara i 7000 litara.

##  **2.2. Biorazgradivi komunalni otpad**

Članak 8.

 Biootpad se kompostira u standandnim kućnim komposterima volumena najmanje: 100 litara, 200 litara, 300 litara i 500 litara.

 Otpadni papir i karton prikuplja se u standardnim spremnicima i vrećama volumena: 80 litara, 120 litara, 240 litara i kontejnerima volumena 1100 litara.

##  **2.3. Reciklabilni komunalni otpad**

Članak 9.

 Reciklabilni komunalni otpad prikuplja se u standardnim spremnicima i vrećama volumena: 80 litara, 120 litara, 240 litara i kontejnerima volumena 1100 litara.

 U spremnike i vreće za reciklabilni komunalni otpad odlaže se plastika, metal i staklo, a kad je to prikladno i druge vrste otpada koje su namijenjene recikliranju.

##  **2.4. Glomazni otpad**

Članak 10.

 Glomazni otpad prikuplja se besplatno u reciklažnom dvorištu, mobilnom reciklažnom dvorištu i jednom godišnje na obračunskom mjestu prema rasporedu odvoza glomaznog otpada. Davatelj javne usluge je dužan na zahtjev korisnika usluge besplatno osigurati preuzimanje glomaznog otpada od korisnika usluge na obračunskom mjestu korisnika usluge, pri čemu je korisnik usluge dužan platiti cijenu prijevoza tog otpada do reciklažnog dvorišta.

Članak 11.

Davatelj usluge Izjavom će ponuditi korisniku usluge spremnik , odnosno udio u zajedničkom spremniku prema načinu korištenja nekretnine i posebnih di jelova nekretnine , a prema broju članova kućanstva te ukupnog broja članova koji koriste nekretninu .

 Korisnicima usluga - pravnim osobama, fizičkim osobama – obrtnicima  te s njima izjednačenim osobama davatelj usluge ne osigurava spremnike za reciklabilni komunalni i biorazgradivi otpad.

 Korisnici usluga - pravne osobe , fizičke osobe – obrtnici te s njima izjednačene osobe mogu sa davateljem usluge sklopiti poseban ugovor za sakupljanje reciklabilnog komunalnog i biorazgradivog otpada.

 Korisnicima usluga -pravnim osobama , fizičkim osobama – obrtnicima te s njima izjednačenim osobama  davatelj će na zahtjev omogućiti pojedinačno korištenje usluge prikupljanja miješanog komunalnog otpada .

Članak 12.

 Spremnici za pružanje javne usluge te spremnici za pružanje usluge povezane s javnom uslugom imaju na stranici s vanjske strane oznaku koja sadrži naziv osobe koja prikuplja otpad putem tog spremnika, naziv vrste otpada za koju je spremnik namijenjen te kratku uputu o otpadu koji se prikuplja putem tog spremnika.

 Spremnici su osigurani fiksnim poklopcima koji onemogućuju rasipanje sadržaja iz unutrašnjosti spremnika.

Članak 13.

 Spremnici koji se nalaze na mjestu primopredaje označeni su čitkom i trajnom oznakom koja sadrži naziv davatelja javne usluge i usluge povezane sa javnom uslugom i oznaku koja je u Evidenciji pridružena korisniku usluge na obračunskom mjestu.

 Korisnik usluge koji već raspolaže sa spremnikom dužan je omogućiti davatelju javne usluge označavanje spremnika sukladno stavku 1.ovog članka

Članak 14.

 Korisnik usluge ima ograničen izbor veličine spremnika uz uvažavanje broja članova kućanstva i načina korištenja građevine sukladno cjeniku.

# **3. Najmanja učestalost odvoza otpada**

Članak 15.

 Broj planiranih primopredaja spremnika ili vreća određuje se za cijelo područje Općine Dicmo sa minimalnom učestalošću od :

 – najmanje jednom tjedno za biootpad iz biorazgradivog komunalnog otpada

 – najmanje jednom mjesečno za otpadni papir i karton iz biorazgradivog komunalnog otpada

 – najmanje jednom mjesečno za reciklabilni otpad.

 – najmanje jednom tjedno za miješani komunalni otpad.

# **4. Obračunsko razdoblje**

Članak 16.

 Obračunsko razdoblje je mjesec dana ,račun se izdaje sa zadnjim danom u mjesecu za protekli mjesec, a rok plaćanja je 30 dana .

# **5. Područje pružanja javne usluge prikupljanja miješanog biorazgradivog komunalnog otpada**

Članak 17.

 Područje pružanja javne usluge prikupljanja biorazgradivog i miješanog komunalnog otpada je područje Općine Dicmo sa naseljima: Dicmo Ercegovci, Dicmo Kraj, Dicmo Krušvar, Dicmo Osoje, Dicmo Prisoje, Dicmo Sičane i Dicmo Sušci, sukladno Odluci Općine o dodjeli obavljanja javne usluge prikupljanja miješanog i biorazgradivog komunalnog otpada od 17.ožujka 2014.godin Klasa : 021-01/14-01/3 Urbroj: 2175/02-01-14-1 („Službeni glasnik općine Dicmo“, br. 1/14).

## **6.1. Adresa reciklažnog dvorišta**

Članak 18.

 Za područje općine Dicmo planirana je izgradnja reciklažnog dvorišta u radnoj zoni „Dicmo“.

## **6.2. Način provedbe javne usluge i usluge povezane s javnom uslugom**

Članak 19.

 Svakom korisniku usluge osigurana je mogućnost predaje miješanog komunalnog otpada , reciklabilnog otpada, otpadnog papira i kartona te korištenje reciklažnog dvorišta, mobilnog reciklažnog dvorišta i odvoz glomaznog otpada.

 Korisnik koji sam kompostira biootpad mora na obračunskom mjestu posjedovati komposter prema standardima iz čl.8.st.1.ove Odluke , te potpisom Izjave potvrditi da će vršiti kompostiranje sukladno Zakonu o održivom gospodarenju otpadom

 Na zahtjev korisnika usluge pružaju se sljedeće usluge:

 - preuzimanje većih količina miješanog ili biorazgradivog komunalnog otpada od ugovorenih uz plaćanje troškova sakupljanja i obrada tih količina

 - preuzimanje većih količina glomaznog otpada od ugovorenih količina uz plaćanje sakupljanja i obrade tih količina.

## **6.3. Provedba Ugovora u slučaju nastupanja posebnih okolnosti (elementarna nepogoda, katastrofa i sl.)**

Članak 20.

 U slučaju nastupanja posebnih okolnosti (elementarne nepogode, katastrofe i slično) načelnik Općine Dicmo će na temelju prijedloga Stožera civilne zaštite Općine Dicmo , donijeti posebnu Odluku kojom će urediti provedbu ugovora o korištenju javne usluge.

 Odlukom iz stavka 1. ovoga članka će se ovisno o nastalim posebnim okolnostima utvrditi prioritet, vremenski okvir te opseg pružanja javne usluge, a sukladno kojoj je dužan postupati davatelj usluge za vrijeme dok je navedena Odluka na snazi.

## **6.4. Način podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada**

Članak 21.

 Građanin Općine Dicmo mogu podnijeti pisani prigovor na postupanje Davatelja usluge radi neugode uzrokovane sustava skupljanja komunalnog otpada

 Prigovor se podnosi pisanim putem na adresu Davatelja usluge ili Općine Dicmo prema članku 4.stavku 4 Uredbe.

## **6.5. Uvjeti za pojedinačno korištenje javne usluge**

Članak 22.

 Davatelj usluge svim korisnicima osigurat će uvjete za pojedinačno korištenje spremnika za sakupljanje svih vrsta otpada. Ako nije moguće pojedinačno korištenje javne usluge, davatelj usluga omogućit će korisnicima zajedničko korištenje javne usluge.

### **6.5.1 Obveze korisnika usluge**

Članak 23.

 Korisnik usluge je dužan:

 1. koristiti uslugu i predati miješani komunalni otpad i biorazgradivi komunalni otpad davatelju usluge na području na kojem se nalazi nekretnina korisnika usluge,

 2. dostaviti davatelju usluge Izjavu o načinu korištenja javne usluge,

 3. preuzeti od davatelja usluge standardne spremnike za otpad, te iste spremnike držati na mjestu određenom za njihovo držanje i ne premještati ih bez suglasnosti davatelja usluge,

 4. omogućiti davatelju usluge pristup spremniku na mjestu primopredaje u slučaju kad mjesto primopredaje otpada nije na javnoj površini,

 5. postupati s otpadom na obračunskom mjestu korisnika usluge na način kojim se ne dovodi u opasnost ljudsko zdravlje, ne dovodi do rasipanja otpada oko spremnika, ne onečišćuje okolni prostor i ne uzrokuje pojava neugode drugoj osobi zbog mirisa otpada,

 6. odgovarati za postupanje s otpadom i spremnikom na obračunskom mjestu korisnika usluge sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci,

 7. zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci,

 8. predavati biorazgradivi komunalni otpad, odvojeno prikupljeni komunalni otpad, problematični otpad i glomazni otpad odvojeno od miješanog komunalnog otpada,

 9. sav komunalni otpad prikupljati isključivo u odgovarajuće spremnike za otpad, na za to predviđenim mjestima, sukladno vrsti otpada i namjeni spremnika,

 10. predavati problematični otpad u reciklažno dvorište ili mobilno reciklažno dvorište

 11. predavati krupni (glomazni) otpad u reciklažno dvorište, mobilno reciklažno dvorište i po potrebi jednom godišnje (po pozivu) na lokaciji obračunskog mjesta korisnika usluge,

 12. plaćati davatelju usluge cijenu javne usluge, u skladu s važećim cjenikom

## **6.6. Prihvatlji dokaz o izvršenju javne usluge za pojedinog korisnika usluge**

Članak 24.

 Prihvatljivim dokazom izvršenja javne usluge za pojedinog korisnika usluge smatra se dokument iz službene Evidenciju iz članka 17 Uredbe.

 Korisnik može osporavati izvršenje javne usluge dokaznim sredstvima prema odredbama Općih uvjet isporuke Davatelja usluge i pozitivnim zakonskim propisima.

1. **OBRAČUN I NAPLATA JAVNE USLUGE PRIKUPLJANJA KOMUNALNOG OTPADA**

## **6.7. Cijena obvezne minimalne javne usluge**

Članak 25.

 Cijena obvezne minimalne javne usluge određuje se cjenikom i sastavni je dio cijene javne usluge

Cijena javne usluge plaća se radi pokrića troškova iz članka 18. stavka 1. Uredbe.

 Strukturu cijene javne usluge čini cijena javne usluge za količinu predanog miješanog komunalnog otpada, cijena obvezne minimalne javne usluge i cijena ugovorne kazne.

Korisnik usluge je dužan platiti davatelju javne usluge iznos cijene javne usluge za obračunsko mjesto i obračunsko razdoblje.

Kriterij količine otpada je volumen spremnika i broj pražnjenja spremnika, a cijena javne usluge za količinu predanog miješanog komunalnog otpada određuje se prema izrazu:

*C = JCV × BP × U*

pri čemu je:

*C*– cijena javne usluge za količinu predanog miješanog komunalnog otpada izražena u kunama

*JCV*– jedinična cijena za pražnjenje volumena spremnika miješanog komunalnog otpada izražena u kunama sukladno cjeniku

*BP*– broj pražnjenja spremnika miješanog komunalnog otpada u obračunskom razdoblju sukladno podacima u Evidenciji

*U*– udio korisnika usluge u korištenju spremnika.

 Obvezna minimalna javna usluga je dio javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela „onečišćivač plaća“, ekonomski održivo poslovanje te sigurnost, redovitost i kvalitetu pružanja javne usluge.

## **6.8. Način određivanja udjela korisnika javne usluge u slučaju kad su korisnici javne usluge kućanstva i koriste zajednički spremnik, a nije postignut sporazum o njihovim udjelima**

Članak 26.

 Kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika na način da zbroj svih udjela čini jedan, primjenjuje se udio korisnika usluge u korištenju zajedničkog spremnika koji je odredio davatelj javne usluge.

 Kriterij za određivanje udjela korisnika usluge je omjer broja fizičkih osoba u kućanstvu korisnika usluge i ukupnog broja fizičkih osoba na obračunskom mjestu.

## **6.9. Ugovorna kazna**

Članak 27.

 Ugovorna kazna je iznos određen ovom Odlukom, čije su odredbe koje se odnose na pružanje javne usluge prikupljanja biorazgradivog i miješanog komunalnog otpada bitni sastojak Ugovora o korištenju javne usluge, kojeg je Korisnik usluge dužan platiti u slučaju kad je postupio protivno Ugovoru.

 Iznos ugovorne kazne mora biti razmjeran troškovima uklanjanja posljedica takvog postupanja.

 Smatra se da je Korisnik usluge postupio protivno Ugovoru:

 - ukoliko kao Korisnik usluge predaje Davatelju usluge biorazgradiv i miješani komunalni otpad zajedno sa problematični otpadom, reciklabilnim ili nekom drugom vrstom otpada (članak 29. Odluke), Davatelj usluge će naplatiti Korisniku usluge ugovornu kaznu u iznosu od 500,00 kn,

 - ako Korisnik usluge ne koristi standardne spremnike Davatelja usluge ( članak 7. Odluke), Davatelj usluge će naplatiti Korisniku usluge ugovornu kaznu u iznosu od 200,00 kn,

 - ako kao Korisnik usluge u roku od 15 dana od dana kad je nastupila promjena podataka iz Izjave, pismeno ne obavijesti Davatelja usluge o promjeni podataka radi izmjene Izjave i Ugovora o korištenju javne usluge, Davatelj usluge će naplatiti Korisniku usluge ugovornu kaznu u iznosu od 300,00 kn,

 - ako Korisnik usluge ne omogući Davatelju usluge preuzimanje spremnika na mjestu preuzimanja koje se ne nalazi na javnoj površini u određeno vrijeme preuzimanja

Davatelj usluge će naplatiti Korisniku usluge ugovornu kaznu u iznosu od 100,00 kn.

 Korisnik usluge koji u godini dana nije niti jednom postavio spremnik za pražnjenje što se dokazuje izvodom iz Evidencije pražnjenja spremnika, dužan je Davatelju usluge, na njegovo traženje, dostaviti dokaze da nije koristio nekretninu, najkasnije u roku od 15 dana od dana dostavljenog zahtjeva.

 Ako Korisnik usluge ne prijavi u propisanom roku Davatelju usluge korištenje nekretnine, Davatelj javne usluge će Korisniku javne usluge naplatiti ugovornu kaznu u ukupnom iznosu od 1.000,00 kn.

 Ako Korisniku sluge, iz prethodnog stavka ovog članka Odluke, ne predoči u propisanom roku Davatelju usluge dokaze da nije koristio nekretninu, Davatelj javne usluge će Korisniku javne usluge naplatiti ugovornu kaznu u ukupnom iznosu od 1.000,00 kn.

Članak 28.

 Kad više Korisnika usluge koristi zajednički spremnik, a ne utvrdi se odgovornosti pojedinog Korisnika za postupanja protivno Ugovoru svi korisnici usluge koji koriste zajednički spremnik su dužni platiti ugovornu kaznu razmjerno svojim udjelima u zajedničkom korištenju spremnika.

Članak 29.

 Radnici Davatelja usluge na terenu utvrđuju je li određeni Korisnik usluge postupio protivno Ugovoru, odnosno je li Korisniku sluge dužnik plaćanja ugovorne kazne.

 Dokaz da je Korisnik usluge postupio protivno Ugovoru je fotografski zapis/video snimak spremnika/vrećice ili otpada na obračunskom mjestu. Na fotografskom zapisu/video snimku potrebno je da obračunsko mjesto Korisnika usluge bude jasno uočljivo.

## **6.10. Korisnici za koje Općina Dicmo preuzima obvezu plaćanja javne usluge**

Članak 30.

 Općina Dicmo preuzima obvezu plaćanja javne usluge prikupljanja biorazgradivog i miješanog komunalnog otpada korisnicima usluge na području Općine Dicmo koji temeljem Odluke o socijalnoj skrbi Općine Dicmo, ostvaruju pravo na plaćanje troškova stanovanja.

## **6.11. Način obračuna naknade za gradnju građevina za gospodarenje komunalnim otpadom.**

Članak 31.

 Cijena javne usluge može se uvećati za naknadu za gradnju građevina za gospodarenje komunalnim otpadom (NG) što je prihod Općine Dicmo, a koja se obračunava po litri preuzetog otpada.

 Iznos naknade za građenje utvrđuje se temeljem godišnjeg plana gradnje građevina za gospodarenje komunalnim otpadom koji donosi Općinsko vijeće, najkasnije u prosincu tekuće godine za iduću godinu.

 Naknada za gradnju građevina za gospodarenje komunalnim otpadom obračunava se samo u slučaju kada Davatelj usluge odlukom Općine Dicmo dobije iznos koji treba uključiti u cijenu javne usluge.

 Davatelj usluge iznos iz stavka 3. ovog članka dijeli na litre preuzetog otpada u prethodnoj godini i za taj iznos uvećava cijenu javne usluge na način da se izračunati iznos obračunava po litri preuzetog miješanog komunalnog otpada.

1. **OPĆI UVJETI UGOVORA**

# **7. Opći uvjeti ugovora s korisnicima**

Članak 32.

Opći uvjeti ugovora s korisnicima usluge utvrđeni su Općim uvjetima ugovora o korištenju javne usluge prikupljanja miješanog komunalnog otpada i biorazgradivog komunalnog otpada sadržani su u Dodatku 1. i čine sastavni dio ove Odluke.

Ugovor o korištenju javne usluge (u daljnjem tekstu: Ugovor) smatra se sklopljenim:

- kad korisnik usluge dostavi davatelju usluge Izjavu ili

- prilikom prvog korištenja javne usluge ili zaprimanja na korištenje spremnika za primopredaju otpada.

# **NADZOR**

Članak 33.

 Nadzor nad provedbom ove Odluke obavlja Davatelj usluge, posebno u dijelu kontrole da li je postupanje Korisnika usluge u skladu s ovom Odlukom, te osobito u dijelu da li postupanje Korisnika usluge, protivno ovoj Odluci, dovodi do njegove obveze plaćanja ugovorne kazne i Jedinstveni upravni odjel – komunalni redar Općine Dicmo u dijelu postupanja Davatelja usluge, suglasno ovoj Odluci, posebice rješavajući po prigovorima korisnika usluga.

# **PRIJELAZNE I ZAVRŠNE ODREDBE**

Članak 34.

 Davatelj usluge dužan je uspostaviti i koristiti digitalni sustav Evidencije o preuzetom komunalnom otpadu u roku od 6 mjeseci od dana stupanja na snagu Uredbe o gospodarenju komunalnim otpadom.

 Iznimno od stavka 1. ovog članka dio Evidencije koji se odnosi na dokaz izvršenja javne usluge, odnosno datum i broj primopredaja otpada, davatelj usluge je dužan uspostaviti i koristiti u roku od godine dana od dana stupanja na snagu Uredbe o gospodarenju komunalnim otpadom.

Članak 35.

 Davatelj usluge dužan je podnijeti cjenik iz članka 35. ove Odluke na suglasnost načelniku Općine Dicmo u roku od mjesec dana od dana stupanja na snagu ove Odluke.

 Do donošenja novog cjenika primjenjivati će se postojeći cjenik.

Članak 36.

 Davatelj usluge obvezan je ispuniti tehničko-tehnološke uvjete naplate odvoza otpada po volumenu na cijelom području Općine Dicmo u roku od 12 mjeseci od dana stupanja na snagu ove Odluke.

 Iznimno od st. 1. ovog članka, naplata odvoza otpada do zaključenja pojedinačnih ugovora sukladno ovoj Odluci, naplaćivat će se prema dosadašnjem načinu naplate.

Članak 36.

 Ova Odluka dostavit će se Ministarstvu zaštite okoliša i energetike te davatelju javne usluge, a objaviti će se u „Službenom glasniku Općine Dicmo“ te na mrežnim stranicama Općine Dicmo.

Članak 37.

 Ova Odluka stupa na snagu osmog dana od dana objave u „Službenom glasniku Općine Dicmo“.

Klasa: 363-01/18-01/5

Urbroj: 2175/02-01-18-1

Dicmo Kraj, 31. siječnja 2018.godine

 PREDSJEDNIK

 OPĆINSKOG VIJEĆA:

 Dražan Grčić,v.r.

# **DODATAK 1.**

**OPĆI UVJETI UGOVORA O KORIŠTENJU JAVNE USLUGE**

**PRIKUPLJANJA MIJEŠANOG KOMUNALNOG OTPADA I**

**BIORAZGRADIVOG KOMUNALNOG OTPADA**

**Uvodne odredbe**

Članak 1.

Definicije i termini korišteni u ovim Općim uvjetima o korištenju javne usluge prikupljanja miješanog komunalnog otpada i biorazgradivog komunalnog otpada ( u daljnjem

tekstu: Opći uvjeti) odgovaraju definicijama i terminima korištenim u Odluci o načinu pružanja

javne usluge prikupljanja miješanog komunalnog otpada i biorazgradivog komunalnog otpada na području Općine (u daljnjem tekstu: Odluka).

Usluge koji proizlaze iz Ugovora odnosno pružanja javne usluge prikupljanja miješanog komunalnog otpada i biorazgradivog komunalnog otpada od strane Davatelja javne usluge korisniku usluge na području pružanja javne usluge. ( u daljnjem tekstu: Davatelj usluge i Korisnik usluge )

**Primjena Općih uvjeta**

Članak 2.

Ovi Opći uvjeti primjenjuju se na sve korisnike usluga koji zaključe Ugovor s Davateljem javne usluge.

Članak 3.

U slučaju kada odredbe Ugovora upućuju na primjenu pojedinih odredaba ovih Općih uvjeta , te odredbe Općih uvjeta postaju sastavni dio Ugovora.

Korisnik usluge je upoznat sa sadržajem ovih Općih uvjeta i pristaje na njihovu primjenu.

**Ugovaranje javne usluge**

Članak 4.

Korisnici usluge javnu uslugu ugovaraju zaključenjem Ugovora sukladno Odluci.

Ugovor se smatra sklopljenim:

* kad korisnik usluge dostavi Davatelju javne usluge Izjavu ,

- prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi davatelju javne usluge Izjavu .

Zaključenjem Ugovora Korisnik usluge pristaje na primjenu odredbi ovih Općih uvjeta.

Ugovori s korisnicima usluge zaključuju se na neodređeno vrijeme.

Članak 5.

Cijena javne usluge utvrđuje se Cjenikom javne usluge kojeg donosi i mijenja Davatelj javne usluge sukladno odredbama Zakona o održivom gospodarenju otpadom i podzakonskih propisa.

Korisnik usluge je dužan plaćati cijenu javne usluge utvrđenu Cjenikom javne usluge.

Članak 6.

Cijenu javne usluge Korisnik usluge je dužan plaćati na temelju računa koji mu Davatelj javne usluge ispostavlja jednom mjesečno, kad nastaje obveza plaćanja.

Korisnik se obvezuje podmiriti račun u roku od 30 dana od dana nastanka obveze plaćanja. U slučaju zakašnjenja zaračunavaju se zatezne kamate u skladu s važećim propisima.

**Prava i obveze ugovornih strana**

Članak 7.

Davatelj javne usluge i Korisnik usluge imaju prava i obveze utvrđene Odlukom, Ugovorom i ovim Općim uvjetima.

Članak 8.

U slučaju stjecanja vlasništva nekretnine, Korisnik usluge (novi korisnik) dužan je najkasnije 15 dana prije početka korištenja javne usluge obavijestiti Davatelja javne usluge o početku korištenja javne usluge.

Davatelj javne usluge i Korisnik usluge (vlasnik nekretnine ili korisnik nekretnine , te vlasnik ili korisnik posebnog dijela nekretnine ) sklapaju Ugovor na način utvrđen ovim Općim uvjetima.

Radi otklanjanja svake sumnje, pisani oblik Ugovora nije pretpostavka nastanka ugovornog odnosa između Davatelja javne usluge i Korisnika usluge, a niti pretpostavka valjanosti nastalog Ugovora posebno u slučajevima kada je Davatelj javne usluge Korisniku usluge omogućio korištenje javne usluge, a Korisnik usluge odbija potpisati Ugovor tj. dostaviti Izjavu.

U slučaju prenošenja obveze plaćanja s vlasnika nekretnine na korisnika nekretnine , odnosno vlasnika posebnog dijela nekretnine na korisnika posebnog dijela nekretnine nekretnine, Ugovor se sklapa između vlasnika nekretnine, odnosno vlasnika posebnog dijela nekretnine, korisnika nekretnine, odnosno korisnika posebnog dijela nekretnine i Davatelja javne usluge, kojim Ugovorom vlasnik nekretnine, odnosno vlasnik posebnog dijela nekretnine ostaje u obvezi plaćanja pružene javne usluge kao solidarni dužnik .

Postojeći Korisnik usluge u slučaju bilo kakvih promjena podataka vezanih uz ugovorni odnos, a koje utječu na međusobne odnose između Davatelja javne usluge i Korisnika usluge dužan je iste prijaviti davatelju javne usluge najkasnije u roku od 15 dana od dana nastale promjene pisanim putem.

Prilikom stjecanja odnosno prestanka statusa korisnika usluge isti je navedeni status dužan dokazati vjerodostojnim ispravama i dokumentacijom,

Prilikom konačnog prestanka korištenja javne usluge (promjena nositelja prava vlasništva nekretnine, prestanak korištenja nekretnine prestanka postojanja građevine i sl.), Korisnik usluge (dotadašnji vlasnik nekretnine) dužan je platiti sve do tada zaprimljene račune, i tek tada se može označiti kao neaktivan u evidenciji davatelja javne usluge o preuzetom komunalnom otpadu.

Članak 9.

Korisnik usluge ne može otkazati Ugovor osim u slučaju promjene vlasništva nekretnine , prestanka korištenja nekretnine , odnosno sve dok koristi javnu uslugu dužan je plaćati cijenu javne usluge sukladno obračunu Davatelja javne usluge.

Nekretnina koja se trajno ne koristi je nekretnina za koju je utvrđeno da se ne koristi na temelju očitovanja vlasnika nekretnine ili korisnika nekretnine, te priložene dokumentacije i kad je potrebno na temelju podataka očitanja mjernih uređaja za potrošnju električne energije, vode ili na drugi način.

Korisnik nekretnine ili posebnog dijela nekretnine koja se povremeno koristi , dužan je koristiti uslugu razmjerno razdoblju korištenja nekretnine . Povremeno korištenje nekretnine utvrđuje se temeljem očitovanja vlasnika nekretnine, uz predočenja podataka o potrošnji električne energije i vode za tekuću i prethodnu godinu ili na drugi način.

Ako Korisnik usluge  ne prijavi  u propisanom roku Davatelju usluge korištenje nekretnine, Davatelj javne usluge Korisniku javne usluge naplatiti ugovornu kaznu u iznosu od 1.000,00 kn.

Članak 10.

Korisnici usluge sakupljanja i odvoza otpada u pravilu spremnike za otpad smještaju u svoje objekte ili druge prostore u svom vlasništvu, a u terminima odvoza dužni su spremnike iznijeti na javnu površinu, na za to predviđena mjesta.

Korisnici usluge koji stanuju u višestambenim objektima spremnike za otpad moraju smjestiti tako da je do njih moguć pristup vozilom za odvoz komunalnog otpada, da ne smetaju upotrebi zajedničkih prolaza i prostorija, te da njihovim smještajem komunalni otpad ne prouzrokuje neugodan miris u stanovima.

Korisnici usluge dužni su očistiti snijeg i led kako bi omogućili radnicima davatelja javne usluge nesmetano rukovanje spremnicima za otpad.

Korisnici usluge dužni su isključivo u određeni dan, prema utvrđenom rasporedu, spremnike za otpad iznijeti ispred svog objekta na javnu površinu te ih obavezno nakon odvoza u najkraćem roku ukloniti sa javne površine, kako bi se spriječila mogućnost oštećenja i eventualna otuđenja.

U dane odvoza korisnici usluge spremnike za otpad trebaju smjestiti na javnu površinu tako da isti ne ometaju promet.

Korisnik usluge spremnik za otpad mora zatvoriti, a PEHD vreću zavezati. Suprotnim postupanjem, korisnik usluge podliježe naplati ugovorne kazne u skladu sa Odlukom o načinu pružanja usluge , te s važećim Cjenikom javne usluge.

Sav odloženi komunalni otpad mora se nalaziti u odgovarajućem spremniku za otpad, a poklopac spremnika mora biti potpuno zatvoren. Suprotnim postupanjem, korisnik usluge podliježe naplati ugovorne kazne u skladu s važećim Cjenikom javne usluge.

Korisnici usluge dužni su skupljeni komunalni otpad pažljivo odlagati u odgovarajuće spremnike za otpad, tako da se on ne rasipa i ne onečišćava okolni prostor.

Otpad rasut prilikom iznošenja spremnika za otpad na javnu površinu korisnik usluge dužan je sam očistiti.

Prostor za smještaj spremnika, kao i sam spremnik za komunalni otpad dužni su održavati i čistiti korisnici usluge.

Zabranjeno je svako prebiranje po otpadu u spremnicima za otpad i odnošenje otpada iz njih na javnoj površini.

Zabranjeno je odlaganje komunalnog otpada izvan odgovarajućeg spremnika za otpad ili uz spremnike za otpad, u nestandardizirane spremnike, kutije ili drugu ambalažu. Suprotnim postupanjem, korisnik usluge podliježe naplati ugovorne kazne u skladu s važećim Odluci i Cjenikom javne usluge.

Zabranjeno je oštećivati spremnike za otpad, odlagati u njih tekuće i polutekuće tvari, žar ili vrući pepeo, lešine životinja, klaonički otpad, otpad iz mesnica i ribarnica, električne baterije, akumulatore, glomazni, ambalažni, građevni otpad, kamenje, zemlju, opasni otpad i slično. Suprotnim postupanjem, korisnik usluge podliježe naplati ugovorne kazne u skladu s važećim Cjenikom javne usluge.

Zabranjeno je onemogućavati pristup vozilu za odvoz otpada. Suprotnim postupanjem, korisnik usluge podliježe naplati ugovorne kazne u skladu s važećim Cjenikom javne usluge.

Davatelj javne usluge ne odgovora za nestanak spremnika za otpad koji je zadužio korisnik usluge.

Davatelj javne usluge ne odgovara za neovlašteno korištenje spremnika za otpad od strane trećih osoba već je svaki korisnik usluge dužan osigurati da njemu dodijeljene spremnike ne koriste neovlašteno treće osobe.

U slučaju otuđenja, oštećenja ili uništenja spremnika za otpad trošak nabave novih spremnika snosit će korisnik usluge.

Korisnik usluge odgovara davatelju javne usluge za štetu nastalu uslijed nepravilnog korištenja spremnika za otpad i nepravilnim odlaganjem otpada u neodgovarajući spremnik za otpad.

Članak 11.

Davatelj javne usluge dužan je pažljivo rukovati spremnicima za otpad, tako da se isti ne oštećuju, a odloženi otpad ne rasipa i ne onečišćava okolinu. Svako onečišćavanje i oštećenje prouzrokovano skupljanjem i odvozom otpada isti su dužni odmah otkloniti. Nakon pražnjenja spremnika za otpad, davatelj javne usluge dužan ih je vratiti na mjesto na kojem su bili i zatvoriti poklopac.

**Završne odredbe**

Članak 12.

Svi dogovori i pravno relevantne izjave ugovornih strana su valjane jedino ukoliko su učinjene u pisanom obliku.

U slučaju nesuglasja ili kontradiktornosti između Ugovora ili ovih Općih uvjeta, vrijedit će odredbe Ugovora.

Ukoliko bilo koja odredba Ugovora i/ili Općih uvjeta jest ili postane ništava, nevaljana ili neprovediva, to neće utjecati na ostatak Ugovora odnosno Općih uvjeta te će se ostatak Ugovora odnosno Općih uvjeta primjenjivati u najvećem mogućem opsegu dozvoljenim zakonom. U tom slučaju, ugovorne strane će bez odgode ponovno utvrditi odgovarajuću odredbu koja će zamijeniti takvu ništavu, nevaljanu ili neprovedivu odredbu, a koja nova odredba će biti najbliža namjeri ugovornih strana koju su imali prilikom dogovaranja ništave, nevaljane ili neprovedive odredbe.

Neizvršavanje bilo kojeg prava danog ugovornoj strani na temelju Ugovora i/ili ovih Općih uvjeta neće se smatrati odricanjem takve ugovorne strane od tog prava. Bilo kakvo odricanje od prava danog ugovornoj strani na temelju ovog Ugovora i/ili ovih Općih uvjeta mora biti dano izričito i u pisanom obliku.

Raskid ili prestanak Ugovora ne utječe na njegove odredbe za koje je izričito ili implicirano određeno da stupaju na snagu ili se nastavljaju primjenjivati i nakon raskida ili prestanka Ugovora.

Ugovorne strane suglasno utvrđuju da će sve eventualne sporove koji proizlaze iz ili su u svezi Ugovora pokušati riješiti mirnim putem, a u suprotnom će spor rješavati stvarno i mjesno nadležan sud .

Na Ugovor i ove Opće uvjete primjenjuju se odredbe pozitivnih propisa Republike Hrvatske te će se u skladu s time isti dokumenti tumačiti.

Članak 13.

Ovi Opći uvjeti mijenjaju se na način koji je određen za njihovo donošenje.